Aniq ekish. Aniq ekish — urugʻlikni muayyan masofada belgilangan miqdorda uyalarga tashlab ekish. Bu usuldan maqsad urugʻ sarfini kamaytirish, oʻsimliklarning bir meʼyorda rivojlanishiga sharoit yaratib berish, ularni parvarish qilishda mehnat sarfini kamaytirishdan iborat. Oʻzbekistonda gʻoʻza, makkajoʻxori, qand lavlagi singari qator orasiga ishlov berish talab etiladigan ekinlarni yetishtirishda qoʻllanadi.